Su tzegu e-i su topu

Unu iazu, andend'in s'istradone,
s'atopan unu tzegu e unu topu. 
Narat su topu: «Tue arriscas tropu,
tue t'iscollas in calch'iscalone.

A mie léadi a caddigarone
si no ti faghet male s'assoropu1
ca podes evitare calch'intopu
da chi deo ti fato 'e lampione».

Su tzegu, apena su topu at intesu,
si lu leat a santu frigulinu
e prosighit andend'in su caminu.

Ma da ch'at bidu cadinde su pesu
l'istrampat de s'istrada in mes'in mesu
néndeli: «Mezus tzegu che fachinu».

Su bindighi 'e Austu 1926

1Assoropu: fatica